SL Uradni list Evropske unije C 281/7

Pojasnjevalne opombe h kombinirani nomenklaturi Evropskih skupnosti

2009/C 281/04

V skladu z drugo alineo člena 9(1)(a) Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) se pojasnjevalne opombe h kombinirani nomenklaturi Evropskih skupnosti (2) spremenijo:

Na strani 371:

8701 90 11 v 8701 90 90 Drugo

Obstoječe besedilo se nadomesti z naslednjim:

„Te tarifne podštevilke obsegajo tako imenovana ‚terenska vozila‘, ki so namenjena, da se uporabljajo kot traktorji, in imajo naslednje lastnosti:

— en sam sedež le za voznika; vozilo ni namenjeno za prevoz drugih oseb,

— krmilo z dvema ročajema, na katera so nameščene ročice za krmiljenje; krmiljenje se izvaja z obračanjem obeh prednjih koles in temelji na avtomobilskem krmilnem sistemu (Ackermanov princip),

— zavore na vseh kolesih,

— samodejna sklopka in vzvratna prestava,

— motor, posebno prirejen za uporabo na težavnem zemljišču in zmožen pri nizkem prenosnem razmerju zagotavljati dovolj moči za vleko priključene opreme,

— moč se prenaša na kolesa prek gredi in ne prek verige,

— pnevmatike imajo globoke profile, ki so prirejeni za neutrjen teren,

— kakršna koli priključna naprava, npr. vlečna kljuka, ki vozilu omogoča, da vleče ali potiska najmanj dvakratno lastno suho težo,

— vlečna zmogljivost vozila zadostuje za vleko nezavrte prikolice, ki je vsaj dvakrat težja od njega.

Če imajo vozila vse navedene značilnosti in so v skladu s pojasnjevalnimi opombami k tarifnim podštevilkam 8701 90 11 do 8701 90 50, se uvrstijo kot kmetijski ali gozdarski traktorji. Drugače se uvrstijo v tarifno podštevilko 8701 90 90.

Če tako imenovana ‚terenska vozila‘ nimajo navedenih lastnosti, se uvrstijo v tarifno številko 8703.

Iz teh tarifnih podštevilk so izvzeti tudi tako imenovani ‚quads‘ (tarifna številka 8703 ali tarifna podštevilka 9503 00 10 (glej pojasnjevalne opombe k tej tarifni podštevilki)).“

Na strani 372:

8701 90 11 v 8701 90 50 kmetijski traktorji (razen takih brez sedeža, za katerimi se hodi) in gozdarski traktorji, na kolesih

Obstoječe besedilo se nadomesti z naslednjim:

„Te tarifne podštevilke zajemajo kmetijske in gozdarske traktorje, ki imajo vsaj tri kolesa in so obvezno namenjeni (zaradi njihove konstrukcije in opreme) za uporabo v kmetijstvu, vrtnarstvu in gozdarstvu. Tovrstna vozila imajo hitrost omejeno na največ 45 km/h. Njihovi motorji lahko dosežejo največjo vlečno silo, npr. pri zapori diferenciala. Njihove pnevmatike imajo globok profil, primeren za uporabo v kmetijstvu, vrtnarstvu ali gozdarstvu. Kmetijski traktorji so večinoma opremljeni s hidravlično napravo, ki omogoča kmetijskim orodjem (branam, plugom itd.) dvigovanje ali spuščanje. Imajo tudi napravo, ki omogoča odvzem moči motorja za druge stroje ali opremo ter priključno napravo za prikolice. Lahko so opremljeni tudi s hidravlično napravo za pogon mehanske nakladalne opreme (nakladalniki za seno, za kompost itd.), če jih je mogoče šteti kot pribor. Te tarifne podštevilke zajemajo tudi posebno konstruirane kmetijske traktorje, kot so na primer traktorji z dvižnim podvozjem, ki se uporabljajo v vinogradih in drevesnicah, gorski traktorji ter traktorji za prevoz orodja. Zamenljiva kmetijska oprema se uvršča v svoje ustrezne tarifne številke tudi, če je v času carinjenja montirana na traktor (tarifne številke 8432, 8433 itd). Posebna lastnost gozdarskih traktorjev je stalno nameščeni vitel za vleko hlodovine. V skladu z opombo 2 k temu poglavju lahko imajo traktorji, ki se uvrščajo v te tarifne podštevilke, nekatere lastnosti, ki jim omogočajo (poleg opravljanja njihove osnovne funkcije) prenašanje poljedelskih ali gozdarskih strojev, orodij, gnoja, semen itd. Te tarifne podštevilke ne zajemajo vrtnih kosilnic (omenjene kot traktorske kosilnice ali vrtni traktorji), ki so opremljene s stalno napravo za rezanje in z ne več kot enim mestom za odvzem moči, namenjenim izključno za pogon naprave za rezanje (glej pojasnjevalne opombe k tarifni številki 8433).“

(1) UL L 256, 7.9.1987, str. 1.

(2) UL C 133, 30.5.2008, str. 1.